35. schôdza NR SR - 2.deň - B. popoludní 2
Dátum: 2021-07-24
Poslanec: Blcháč, Ján (SMER - SD)
Druh vystúpenia: Vystúpenie v rozprave

29. Ďakujem pekne za slovo. Vážený pán predsedajúci, vážený pán minister, kolegyne, kolegovia, ja by som si dovolil v tejto rozprave nakoniec potom predložiť ten proceduna... procedurálny návrh a predtým by som ho chcel stručne uviesť. Pozmeňujúci. V súlade s rokovacím poriadkom § 73 ods. 3 písm. b)... Takže ak dovolíte, môžem skonštatovať, že vláda dnes pretláča v parlamente zákon, ktorý vytvára občanov dvoch kategórií, jednu tvoria zaočkovaní a tí, ktorí si môžu dovoliť nepretržité PCR testovania a druhú všetci ostatní. Niekto včera viackrát použil aj taký termín, že tu máme akýsi bianco šek na to, čo sa do budúcnosti môže udiať. (Ruch v sále.) Ma rušia niektorí... (Prerušenie vystúpenia predsedajúcim.) Blanár, Juraj, podpredseda NR SR 30. Pán poslanec... Poprosím, páni poslanci, pani poslankyne (reakcia z pléna), o pokoj. Blcháč, Ján, poslanec NR SR 31. Nevšímam si, dobre. (Povedané so smiechom.) Blanár, Juraj, podpredseda NR SR 32. Pán poslanec, nech sa páči, môžete pokračovať. Blcháč, Ján, poslanec NR SR 33. Takže ja súhlasím s hodnotením tohto návrhu zákona, ktorý sa dá presne citovať. Je to návrh, vládny návrh zákona, ktorým sa mení a dopĺňa zákon č. 355/2020 Z. z. o ochrane, podpore a rozvoji verejného zdravia a tak ďalej, že je to vlastne vystavenie akéhosi bianco šeku na niečo, čo dopredu nevieme ani možno predvídať. Možno ste si všimli v rozprave, že sa odvolávajú viacerí kolegovia v tejto rozprave na rôzne dáta rôznych médií svetových, a ja by som chcel upo... upozorniť, že aj my máme niektoré informácie z niektorých médií (ruch v sále a zaznievanie gongu), ktorí pozorne, pozorne sledujú vývoj na Slovensku, v slovenskom parlamente a tak trošku aj s iróniou komentujú to, čo sa tu pripravuje. Pre nás je absolútne neprijateľné, aby boli ľudia ekonomickými a sociálnymi nástrojmi tlačení iba k očkovaniu. Očkovanie musí byť vecou rozhodnutia každého občana po dôkladnom zvážení svojho zdravotného stavu a posúdenia a pozitív a rizík očkovania. Každý sa musí rozhodnúť slobodne a za toto rozhodnutie musí niesť zodpovednosť. Vláda pri očkovaní od začiatku roku premárňovala jednu príležitosť za druhou zvýšiť úroveň zaočkovanosti na Slovensku. Vláda totálne premrhala príležitosť zvýšiť zaočkovanosť vtedy, keď bola situácia na Slovensku kritická a väčšina okresov bola v COVID automate čiernych. Na poplach bije dnes, kedy je pandémia na svojom minime, všetky Slovenské okresy sú zelené a ľudia si užívajú leto bez obmedzení. Niet sa čo čudovať, že čakáreň na očkovanie je prázdna a ľudia sa na opatrenia vlády pozerajú s maximálnou nedôverou. Vláda nás dnes presviedča, že nezaočkovaní ľudia sú podradnou vrstvou, ktorá nemá právo na ďalšiu ekonomickú a sociálnu existenciu. Mnohí pritom očkovanie odmietajú napríklad preto, že v ničom neveria súčasnej vláde, a vzhľadom na jej výkon sa im nikto ani nemôže čudovať. Ďalší majú medicínske indikácie, ktoré im zaočkovanie neumožňujú, a napokon mnoho ďalších ľudí sa slobodne rozhodlo, že uprednostnia inú ochranu svojho zdravia ako očkovanie a budú za to niesť plnú zodpovednosť. Už tu bolo povedané o rezolúcii Rady Európy, ja by som chcel pripomenúť stanovisko Svetovej zdravotníckej organizácie, že v opatreniach proti COVID-u musia mať rovnaké podmienky zaočkovaní, ľudia testovaní PCR testom a tí, ktorí prekonali chorobu. Slovenská vláda tieto pravidlá nerešpektuje a svoje vlastné zlyhania zakrýva tak, že ľudí tlačí k očkovaniu neprijateľnými metódami. Ako príklad možno, by som si dovolil uviesť, že dnes sa berie ako samozrejmosť, a bolo to tu niekoľkokrát povedané, že ľudia druhej kategórie alebo nezaočkovaní, nazvime ich, si môžu podľa skúseností z prvej aj druhej vlny pandémie na Slovensku bez problémov nakúpiť potraviny a lieky. Tam nebol prístup obmedzený, možno s výnimkou nejakých seniorov. Keďže návrh zákona, ale neobsahuje žiadny indikatívny zoznam prevádzok, ktoré príslušné, ktoré budú prístupné obom skupinám alebo kategóriám občanov Slovenskej republiky, ľahko sa môže sťať, že tá druhá kategória, o ktorej hovorím, občanov Slovenskej republiky bude možno hladovať a možno sa nebude môcť ani liečiť. Pre tieto a ďalšie dôvody, ktoré boli v rozprave komunikované a ktoré som aj uviedol, by som si dovolil predložiť na záver môjho krátkeho vystúpenia jeden návrh, ktorý znie takto: Vážený pán predsedajúci, v zmysle rokovacieho poriadku podľa § 73 ods. 3 písm. b) podávam návrh nepokračovať v rokovaní o tomto návrhu zákona. Prosím, aby o tomto návrhu bolo potom príslušne hlasované. Ďakujem pekne.